Guy Ritchie minden pénzt megadna azért a sztoriért, amit a Siófoki Járási Ügyészség szállított egy Balaton környéki baráti társaság zűrős ügyeiről.

A szereplők:

egy apa, aki a garázsában elásva tart 25 millió forintot

23 éves fia, aki véletlenül elkotyogja ezt az infót a haverjainak

a fiú hat barátja, akik meg akarják szerezni a pénzt, ezért felbérelnek

egy prostit, aki a fiú szívét meghódítja

a rendőrök.

A történet:

A fiú hencegni kezd apja titkos vagyonával. A barátok elirigylik a pénzt, ezért felbérlik egyik külföldön dolgozó prosti barátnőjüket, hogy csábítsa el a haverjukat. A nő hazajön, elhiteti a fiúval, hogy vonzódik hozzá. Az egyik haver azt hazudja a fiúnak, hogy a nő tartozik neki 5 millió forinttal. A fiú, hogy bevágódjon a csajnál, kiássa a pénzt és elvesz belőle 7 millió forintot, amit odaad a haverjainak. Szülei haragja elől elmenekül egy kaposvári albérletbe. Pár hónappal később a haverjai rábeszélésére ellopja a maradék 18 millió forintot is. Valaki feljelentést tesz. A rendőrség kinyomozza a szövevényes bűnügyet. Az ügyészség vádat emel a banda ellen. A fiúra és három haverjára, akik kisebb szerepet vállaltak az ügyben, felfüggesztettet, míg a mesteri terv kidolgozójára és másik két haverra végrehajtandó börtönbüntetést kérnek.

Tanulság:

Akinek ilyen barátai vannak, nincs szüksége ellenségekre.

Nyitott kérdések:

Miért ásott el az apa a garázsban 25 millió forintot? Ha legális forrásból volt, és ő tette a feljelentést, akkor miért nem rakta inkább bankba pénzt? Ha illegális forrásból volt, akkor ki jelentette fel a baráti társaságot, vagy honnan tudta meg a dolgot a rendőrség?

Mi lett a csábító prostival?

Mire ment el a 25 millió forint?

A vádiratból ez most nem fog kiderülni, de kíváncsian várjuk a tárgyalást.